สถาบันพัฒนาองค์กรชุมชน หนุนชุมชนผู้มีรายได้น้อย มีอาชีพ มีรายได้ สู้ภัยโควิด-19
นายสมชาติ  ภาระสุวรรณ  ผู้อำนวยการสถาบันพัฒนาองค์กรชุมชนฯ กล่าวว่า  จากสถานการณ์แพร่ระบาดของโควิด-19 ระลอกใหม่นี้  ประชาชนผู้มีรายได้น้อยในเขตแพร่ระบาดสูงสุดจะได้รับผลกระทบมากที่สุด  โดยเฉพาะชาวชุมชนแออัด  ชาวชุมเมืองที่มีรายได้น้อยในเขตกรุงเทพและปริมณฑล โดยสถาบันพัฒนาองค์กรชุมชนฯ มีแนวทางการช่วยเหลือและสนับสนุนชุมชนผู้มีรายได้น้อยที่ได้รับผลกระทบจากดังกล่าว ในพื้นที่ส่วนกลางและส่วนภูมิภาคอย่างเร่งด่วน ซึ่งคณะกรรมการสถาบันพัฒนาองค์กรชุมชน ได้อนุมัติงบประมาณเพื่อสนับสนุนชุมชนจำนวน 30 ล้านบาท จัดทำโครงการแก้ไขปัญหาความเดือดร้อนชุมชนผู้มีรายได้น้อยที่ได้รับผลกระทบจากโควิด เป้าหมายเพื่อให้เครือข่ายชุมชนในระดับเมือง ชุมชนผู้มีรายได้น้อย  ได้จัดเตรียมจัดทำสถานที่พักคอย  ลดผลกระทบด้านเศรษฐกิจ  ส่งเสริมอาชีพ  รายได้ โดยเครือข่ายชุมชนฯ และชุมชนได้เสนอโครงการมาที่สถาบันพัฒนาองค์กรชุมชน (พอช.) และ พอช.ได้อนุมัติโครงการเพื่อสนับสนุนชุมชนดำเนินการไปแล้ว รวม 31 เมือง  332 ชุมชน  กลุ่มเป้าหมายรวม 67,978 ครัวเรือน  ส่วนงบประมาณสนับสนุน แบ่งเป็นพื้นที่สีแดง มีชาวชุมชนต้องกักตัวเกิน 81 คนขึ้นไป  สนับสนุนงบประมาณ 150,000 บาท  พื้นที่สีแดงอ่อน กักตัวระหว่าง 31-80 คน สนับสนุนงบฯ 100,000 บาท พื้นที่สีเหลือง กักตัวไม่เกิน 30 คน สนับสนุนงบฯ 80,000 บาท และสนับสนุนในระดับชุมชนไม่เกินชุมชนละ 50,000 บาท รวมงบที่ พอช.อนุมัติแล้วทั้งหมดประมาณ 12 ล้านบาท  ทั้งนี้พื้นที่ 31 เมือง 332 ชุมชนที่เสนอโครงการและผ่านการอนุมัติแล้ว รวม 107 แผนงาน/กิจกรรม จากการสำรวจข้อมูลของชุมชนเครือข่ายที่เสนอโครงการมายัง พอช. จำนวน 332 ชุมชน  ล่าสุดพบว่า มีผู้สูงอายุ รวม 24,473 คน พบผู้พิการติดเตียง รวม 11,610 คน ผู้สูงอายุที่พิการ รวม 3,735 คน เด็กเล็ก รวม 9,886 คน ผู้ติดเชื้อ รวม 4,078 คน ผู้กักตัว รวม 8,148 คน ผู้ได้รับผลกระทบด้านอาชีพรายได้ รวม 17,959 คน